KIRJALLINEN KYSYMYS E-3816/00 esittäjä(t): John Bowis (PPE-DE) komissiolle. Eläinkuljetuksia koskevat yhteisön säännöt.



Virallinen lehti nro 174 E , 19/06/2001 s. 0153 - 0154



KIRJALLINEN KYSYMYS E-3816/00 esittäjä(t): John Bowis (PPE-DE) komissiolle (7. joulukuuta 2000) Aihe: Eläinkuljetuksia koskevat yhteisön säännöt Voiko komissio taata, että kun se ryhtyy toimiin vahvistaakseen eläinkuljetuksia koskevia sääntöjä, se luo normit, jotka ovat vähintään yhtä tiukat kuin Slovenian hallitukset äskettäin antamat normit? David Byrnen komission puolesta antama vastaus (16. helmikuuta 2001) Komissio katsoo, että eläinten suojeleminen kuljetuksen aikana on tärkeä kysymys. Ensimmäinen yhteisön säädös eläinten suojelemisesta kuljetuksen aikana annettiin vuonna 1977. Se korvattiin myöhemmin eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19. marraskuuta 1991 annetulla neuvoston direktiivillä 91/628/ETY(1), jota muutettiin 29. kesäkuuta 1995 annetulla neuvoston direktiivillä 95/29/EY(2). Viimeksi mainittuun direktiiviin sisältyi merkittäviä muutoksia, kuten kuljettajien hyväksyminen, reittisuunnitelma sekä lastaustiheydet ja kuljetusten enimmäiskestot. Slovenian hallitus otti 16. lokakuuta 2000 käyttöön rajatylittäviin eläinkuljetuksiin kohdistuvat tarkastukset, joissa varmistutaan, noudatetaanko kuljetuksissa kuljetusolosuhteita ja kuljetusten kestoa koskevia voimassa olevia yhteisön säännöksiä sellaisina kuin ne on otettu osaksi Slovenian lainsäädäntöä. Slovenian hallituksen aloite on vastaus toimintaohjelmaan, jonka avulla tähdätään lyhyen aikavälin parannuksiin eläinten suojelemisessa pitkien kuljetusmatkojen aikana. Terveys- ja kuluttaja-asioista vastaava komission jäsen esitti ohjelman toukokuussa 2000 kaikille ehdokasmaille. Toimintaohjelma, jonka avulla tähdätään lyhyen aikavälin parannuksiin eläinten suojelemisessa pitkien kuljetusmatkojen aikana, oli keskustelun aiheena ehdokasmaiden johtavien eläinlääkintäviranomaisten teknisen avun tiedonvaihtotoimiston kokouksessa Lissabonissa huhtikuussa 2000. Ohjelman mukaan on tarkoitus lujittaa yhteisön säännöksiin sisältyviä, eläinkuljetuksia koskevia olennaisia edellytyksiä lyhyellä aikavälillä varsinkin hevoskuljetusten osalta. Slovenian eläinlääkintäviranomaiset ilmoittivat toimintaohjelman perusteella toteutettavista pikaisista toimenpiteistä Bratislavassa syyskuussa 2000 pidetyssä teknisen avun tiedonvaihtotoimiston seminaarissa, jonka aiheena oli eläinten suojeleminen kuljetuksen aikana. Teknisen avun tiedonvaihtotoimisto on kehittänyt koulutusohjelmia, joiden avulla halutaan lisätä suuren yleisön ja varsinkin hakijamaiden eläinlääkäreiden tietoisuutta eläinten terveyteen ja hyvinvointiin liittyvistä kysymyksistä, joihin muun muassa eläinten kuljettaminen kuuluu. Teknisen avun tiedonvaihtotoimisto on myös perustanut työryhmän, jonka jäseninä on kaikkien hakijamaiden virkamiehiä. Työryhmän tehtävänä on antaa apua, kun eläinten hyvinvointia koskevia yhteisön sääntöjä hyväksytään ja pannaan täytäntöön. Ryhmän seuraavassa kokouksessa helmikuussa 2001 on tarkoitus käsitellä nimenomaan niiden sääntöjen täytäntöönpanoa, jotka koskevat eläinten suojelemista kuljetuksen aikana. Lisäksi komissio on äskettäin antanut kertomuksen(3) jäsenvaltioiden kokemuksista eläinten suojelemisesta kuljetuksen aikana annetun direktiivin täytäntöönpanon jälkeen. Asiakirja on esitetty neuvostolle ja parlamentille. Kertomuksen pohjalta saatavien tulosten perusteella komissio ryhtyy tarkastelemaan uudelleen nykyisiä säännöksiä tilanteen parantamiseksi. (1) EYVL L 340, 11.12.1991. (2) EYVL L 148, 30.6.1995. (3) Komission kertomus neuvostolle ja Euroopan parlamentille jäsenvaltioiden kokemuksista eläinten suojelemisesta kuljetuksen aikana annetun direktiivin 91/628/ETY muuttamisesta annetun neuvoston direktiivin 95/29/EY täytäntöönpanon jälkeen, KOM(2000) 809 lopullinen.